Spoorsnyers help 'renosterstropers' vastrek - Misdaad - Republikein
Wednesday, April 21st, 15:08:51
Spoorsnyers help 'renosterstropers' vastrek
Gestroopte koei ver dragtig
06 April 2021 | Misdaad
Drie vermeende renosterstropers met 'n vuurwapen is Saterdag met behulp van boere, spoorsnyers en die K9-teenstropingseenheid vasgetrek nadat die karkas van 'n dragtige witrenosterkoei Vrydag by 'n lodge in die Gobabis-distrik ontdek is.
Volgens die hoof van die Blue Rhino-taakspan, komm. Barry de Klerk, is die renoster se horings verwyder waarmee ander verdagtes op die vlug geslaan het.
"Drie verdagtes is Saterdag deur die Gobabis-polisie en 'n private teenstropingseenheid by 'n padblokkade buite Gobabis vasgetrek, maar dié met die horings in hul besit, is nog op vrye voet," het De Klerk Sondag aan Republikein gesê.
Hy het bevestig dit is die eerste geval van renosterstropery by dié lodge. Weens veiligheidsredes word die naam van die lodge weerhou.
Twee identiese tweelingbroers, mnre. Jan en Koos Pienaar (69), was deel van die span wat spoorgesny en gehelp het om die drie verdagtes vas te trek.
Beide van die tweelingbroers was in die weermag en het destyds die gesogte Ratel-toekenning vir spoorsny ontvang, maar hulle is baie beskeie daaroor, asook dat hulle Saterdag sowat 15 km ver op hul ouderdom gestap en spoorgesny het.
"Ek was van 1970 tot 1990 in die weermag," het Jan, 'n boer naby Aminuis wat ook besig is om 'n misdaadvoorkomingsforum in die gebied op die been te bring, gister aan Republikein gesê.
"Ons moet hande met die polisie vat om hulle te help, want hulle het 'n gebrek aan hulpbronne. Forums vir misdaadvoorkoming is reeds by Witvlei, Leonardville en Dordabis gestig," het hy gesê.
Koos, 'n professionele jagter in die Zambezistreek, en vier van sy spoorsnyers se kundigheid is ook ingespan. Hy is in 1995 as eervolle bewaarder deur die omgewingsministerie bekroon weens sy aktiewe rol in natuurbewaring en bekamping van stropery in die Zambezistreek om Namibië se wildlewe te bewaar. Hy is ook 'n lid van die Hunters United Against Poaching-trust (HUAP).
"Ek wil nie my spoorsnyers se identiteit bekend maak nie, want met die hoë prys van renosterhoring op die swart mark, wil ek nie hul lewens in gevaar stel nie," het hy aan Republikein gesê.
Die renosterkarkas is glo Vrydag deur 'n jagter ontdek en die lodge se bestuurder is ingelig wat op sy beurt die polisie en vir Jan vir hulp gebel het.
Mnr. Rickus Spangenberg van die K9-teenstropingseenheid sê hy het spesiaal Paasnaweek in die Gobabis-distrik gaan werk om wilddiewe vas te trek, omdat daar verwag is dat hulle sou toeslaan.
"Ek, my vennoot en honde-instrukteur, Mannfreid Weiss, my vyf hondehanteerders, bloedhonde en wolfhond, asook 'n beampte van die omgewingsministerie het Vrydagnamiddag tot in die vroeë oggendure begin werk," het Spangenberg vertel.
"Saterdag omstreeks 05:00 het die boere, Marius Labuschagne en Hannes Nel, oom Jan en oom Koos en sy vier spoorsnyers by ons aangesluit en ons het tot omstreeks 16:00 tot in die informele nedersetting in Gobabis spoorgesny waar die verdagtes deur voertuie opgelaai is."
"Die polisie van Gobabis is laat weet en hulle het 'n padblokkade buite Gobabis opgestel waar die drie verdagtes met 'n vuurwapen en bebloede klere en skoene in hegtenis geneem is," het Spangenberg gesê.
Hy sê hy kan weens veiligheidsredes ook nie die identiteit van sy hondehanteerders bekend maak nie.
Spangenberg sê hy is ontsteld oor die stropery van die dragtige renosterkoei "wat seker oor so 'n maand sou kalf, maar stropers geen nie 'n duit om nie".